Papersnake/gushiwen huggingface dataset:
六旬初度书怀
金孝维（清代）

日月不可驻，疾如驹过隙。我年甲已周，老境苦催迫。

视听虽未衰，鬓发欲垂白。感慨对生辰，长歌忆畴昔。

自我奉箕帚，家事多屯厄。绸缪御岁寒，屏当供宾客。

午夜共㸐膏，咿吾閒刀尺。君时课两弟，辛苦朝复夕。

诗律戒平庸，文章慎凡格。安贫少阋墙，乐道忘交谪。

献赋走长安，春风徒点额。归来卧茅屋，遣闷惟琴弈。

檐花几度红，庭草几回碧。壮志惜未施，年华欲虚掷。

一朝运重开，昆季俱通籍。粉署与冰垣，声名夸奕奕。

所居虽各巷，来往无閒隔。秋月和春花，赏心联绮席。

知止遽怀归，更卜城西宅。优游岁月长，逸兴寄泉石。

鸿案喜双清，鹿门愿初适。鸰原忽抱恸，悲感日增积。

卧病动经年，参苓两无益。今春幸渐瘥，瘦比经霜柏。

有酒且同斟，养生在夷怿。卅年忧与乐，回首皆陈迹。

达观任所之，人寿讵能百。
赠金吾史侯元秉
欧大任（明代）

史氏汉列侯，西京题阀阅。勋从授册殊，恩匪连婚密。

鼎钟每盈授，冠剑日造膝。崤陵未奔播，漂阳转丰蔚。

猗惟燕峰公，颖擢自蓬荜。丁年造十新，甲榜群策屈。

论定吁周俊，登庸得商实。亢宗将复始，玩世远自逸。

谷盘玉女潭，洞凿仙人窟。虽高谢安卧，尚秘陈平术。

绾海数十郡，威以岛夷怵。势颇震陪京，国难家何恤。

刍粟愿输边，牛酒持犒卒。师饱气益扬，军行出以律。

荡虏凯歌还，诏加大卿秩。郎君嗣其徽，官拜先皇日。

赐之金仆姑，授以银不聿。羽林十万儿，沙苑九千匹。

卿子遂冠军，八屯赋悉率。熊虎徼周庐，甲胄卫行跸。

帝曰尔世臣，家声满缃帙。纨绮岂足骄，韬钤久能述。

康侯锡蕃庶，君其报王室。
经漂母墓
陈鸣鹤（明代）

淮阴春雨里，杜宇不堪闻。
十日王孙饭，千秋漂母坟。
山吞濉水月，地接广陵云。
感激怀知己，无言对夕曛。
南城咏古
迺贤（元代）

梦断朝元阁，来寻卖酒楼。
野花迷辇路，落叶满宫沟。
风雨青城暮，河山紫塞愁。
老人头雪白，扶杖话幽州。
送湖南张仓解官还建昌九首
廖行之（宋代）

灼灼声华简帝聪，得君元不藉先容。
趣装已就朝天路，行有新除下九重。
喜刘邦瑞迁居采芹坊二首
林景熙（宋代）

井乡聚散笑匆匆，岁月无情忽两翁。
灯火城南听夜雨，桑麻杜曲忆春风。
百花新意皆归燕，万里离愁独寄鸿。
重约扁舟寻禹穴，夕阳疏树乱云东。
次韵奉酬中丞刘公侍御谢公除夕联句见怀
杨慎（明代）

岁夕遥怜误忆家，月毫联锦灿缸花。
戍楼晓角传清燕，归棹寒江梦断鸦。
彩燕西飞边候改，碧鸡东望蜀云赊。
不知卧病衡天柱，何似穷愁瘴海涯。
书空对月
洪迈（宋代）

天公自厌雨，一夕开寒晴。
霜风净旷野，鸿落有余声。
饥鸦得林净，霁月素窗生。
慰开睡眼色，一洗空花横。
故人千里余，壶浊谁与倾，
遥知劝影杯，共此通夕情。
今冬有奇事，三见飞玉英。
明年溪上路，谁饷雨中耕。
铜雀台瓦砚歌
宋书升（清代）

汉火未熄妖星芒，铜雀一现朱雀藏。高台巍峨连漳起，邺下媚雀肆披猖。

凤柱对蹲双结绮，虹桥倒挂若回廊。年月回环书蝌蚪，琉璃金碧覆鸳鸯。

汉家兵戈既鼎沸，横槊归来乐未央。大儿弹棋幼傅粉，一门父子盛文章。

惆怅东风慕娇女，朝露慨慷对杜康。阿房歌弦秦公子，阳台云雨楚君王。

分香卖履留遗嘱，儿女之情抑何长。建安去此二千载，太息阿瞒骨已霜。

一世之雄今安在，独留瓦片艳文房。
峡山
胡铨（宋代）

山似牛头峡，水如龙尾湾。
半生多罪垢，浣洗尘土颜。
仙人旧闻名，一往何年还。
岫幌烟为锁，玉扉谁与关。
忽闻响答谷，恍若猿叫山。
我欲纪末契，焉得茅三间。
泉漏听琴筑，风雨闻佩环。
木杪青螺髻，得非云雾鬟。
次韵周长官寿星院同饯鲁少卿
苏轼（宋代）

琉璃百顷水仙家，风静湖平响钓车。
寂历疏松欹晚照，伶俜寒蝶抱秋花。
困眠不觉依蒲褐，归路相将踏桂华。
更著纶巾披鹤氅，他年应作画图夸。
寄陈士登元龙士登书问盗且责予不贻书当路为
五迈（宋代）

悠悠我之思，东里陈惊坐。
更阑梦持环，书永心摇纛。
一春苦风雨，我困南山饿。
君楼百尺高，头上天几大。
於我未忘情，更仆修夙好。
耿耿忧世怀，急於闻警报。
为怜上四州，豺虎正喧噪。
虐焰欲熏天，获人争斩剉。
将州岂不武，弃县如洟唾。
官军望而奔，所至徼宴犒。
邻境近忧惶，刁斗急巡逻。
君责我以书，何时乃高卧。
曷不出良筹，亟为当路告。
当局自能迷，看局当不蹉。
我壮君之言，义起千夫愞。
顾方谨轱缄，此戒那可破。
诸贤各有谋，何欠侬一个。
君家昔太邱，能愧梁上盗。
毋为陈君短，此语更传播。
吾家昔彦方，能正屠牛暴。
勿使王君知，叩头甘谢过。
两家具德门，今有若人麽。
前时何岩警，召乱在县左。
赖君告少仙，全活几髫髦。
但推此仁心，古人不难到。
邻里贵有恩，急难相悯悼。
裂券蠲宿逋，减此糶庄谭。
肯令州中人，指我为奇货。
盗亦有道者，仁里敢桀骜。
忠信蛮貊行，岂弟神明劳。
我持一瓣香。日为苍生祷。
吾君甚爱民，恩德侔图帱。
社稷福灵长，妖氛行民扫。
吾言非诞迂，有唱吾须和。
忆秦娥（和刘希宋）
赵师侠（宋代）

伤离索。不堪凉月穿珠箔。穿珠箔。料应别后，粉销琼削。

无聊倚箔西楼角。枝头几误惊飞鹊。惊飞鹊。先来憔悴，更逢摇落。
夜闻刘宫苑舟中琵琶诗
张舜民（宋代）

系舟江岸两相闻，弦索嘈嘈恍未分。不得长安水边见，却于湓浦夜深闻。

穷愁似影长随我，乐事如年不负君。会意檀槽求一醉，世间荣辱任纷纷。
颂古四十首 其三十七
释守珣（宋代）

鼠既不灵，官马相踏。借使乘风，厮挨厮拶。干戈中立太平基，凛凛嘉声振兰若。
玉楼春
王采（宋代）

绣屏晓梦鸳鸯侣。可惜夜来欢聚取。几声低语记曾闻，一段新愁看乍觑。

繁红洗尽胭脂雨。春被杨花勾引去。多情只有旧时香，衣上经年留得住。
郁山主赞
释智遇（宋代）

略彴蹈翻天地黑，盲驴恶拗弄蹄行。
从芘汪以茶川上，溪水自涵山影清。
寿喜逢元为邝五岭 其二
庞嵩（明代）

南海衣冠奕世贤，春风棠棣总翩翩。绣衣遗范传康乐，柳絮高才翕惠连。

令德自宜歌寿喜，醉怀仍解鼓喧阗。俗缘不上心头累，扶水云根老地仙。
再次前韵
王柏（宋代）

一簇楼台表郡城，月於此处最光明。
山摇玉彩东南上，水决金波西北倾。
老木修容宝画栋，女墙严陈护丹楹。
西风屈指何时到，来庆黄云万亩横。
育王老禅屡惠佳茗比又携日铸为饷因言久则味
郑清之（宋代）

曾读茶经如读律，一物不备茶不出。
未论煮瀹应节度，第一收藏在坚密。
摘鲜封裹须焙芳，湿蒸为寇防侵疆。
朝屯暮蒙要微火，九转温养如丹房。
育王老慧老茶事，新授秘诀乃如此。
几番惠我先春芽，朅来细问茶何似。
我初谓师茶绝奇，十日之后如饮糜。
颇疑缁俗果异撰，良苦辄为居所移。
吾言未终师绝叫，为茶传法恨不早。
绮疏应合有司存，料理如前毋草草。
对师大笑面欲靴，三年宰相食无鲑。
长须赤脚供井臼，荒寒政类山人家。
扊扅炊尽瓶笙吼，何曾敲雪春云走。
不如时扣赵州门，侍者可人长摸首。
山中报陈玉垒少宰
于慎行（明代）

湖上清秋片月寒，为谁残梦入长安。一千里外素书到，二十年来良会阑。

欲候三台依帝座，先闻六典建天官。他时世业光青史，重向扶阳传里看。
诗偈 其五十四
庞蕴（唐代）

无求乃法眼，有念却成魔。无求复无念，即是阿弥陀。

真如共菩萨，总祇较无多。
王子直挽词二首
强至（宋代）

王氏仍淮水，贤人减颍川。
风流今尽矣，天理旧茫然。
亲涕沾封箧，交情动绝弦。
公卿谁不到，偏夭贾生年。
送宋宏甫出守邠州
赵鼎臣（宋代）

前年谬入文昌里，堆案簿书如黑蚁。左凫右鹜去复来，大叫发黑那得止。

开眼忽见同舍郎，英气律兀髯而长。时于谈间出妙语，似濯大暑遭风凉。

自夸才高足馀刃，屡以豪篇相折困。我衰嚄唶安可当，晋甲未兴齐已遁。

今年别我西入关，意气峥嵘喜动颜。秦山渭水笑谈里，剑阁峨嵋指顾间。

古公去后风俗好，南亩劝耕农事早。一篇七月是图经，不待下车心已了。

髯卿故自读书人，想有仁风慰彼民。班取新诗一千首，闭阁莫开长饮酒。
满宫花 春晓
杨澄（清代）

春正迟，晨尚冷。水咽辘轳金井。深闺少妇不如愁，日对碧纱烟影。

燕掠画檐油幕静。红药翻阶瞑。东风杂引佩环声，一抹双眉慵整。
次公招饮余子寿同坐
韩淲（宋代）

老觉过从少，斯文恐不然。参天两玉树，忽堕一杯前。

意象心非石，谈锋思涌泉。冰霜冻梅蕊，满眼是新年。
秋夕
白居易（唐代）

叶声落如雨，月色白似霜。
夜深方独卧，谁为拂尘床。
薰风三首 其三
梁储（明代）

世人皆苦热，我独受清阴。欲向南风祝，朝朝入舜琴。
和陶命子韵示津调官
吴芾（宋代）

乔木千寻，竟困斧柯。
屈原特立，终陨汨罗。
水行地中，尚值坳窊。
纵如贾谊，犹滞长沙。
沁园春 题美人画芙蓉
曹贞吉（清代）

袅袅亭亭，何处折来，芙蓉一枝。是青溪女士，写生妙手，花光粉腻，游戏为之。

纵使无情，也应有恨，月白风轻欲堕时。堪怜处、傍沙汀芦岸，掩冉丰姿。

多愁多病蛾眉。便画出、伤心寄阿谁。忆红楼倦绣，轻拈小笔，乌丝罢咏，淡抹唇脂。

更费雌黄，枝头点染，添个翩翩蝴蝶儿。吹能起、笑拂蝇成误，老眼迷离。
鱼篮赞
释惟一（宋代）

鱍喇篮中活锦鳞，风前提起不辞频。
几回绕尽长沙市，卖与买人无买人。
读先君新第落成诗有感因韵书示蒙孙
陈宓（宋代）

吾家清俭莫忘初，昔日儒酸白屋居。
世事直须防满溢，天公偏是喜乘除。
看来负郭三千顷，不似传家一卷书。
谦损却能丰萃致，试观沧海受川渠。
水石
胡宏（宋代）

水石平生性所便，栽花种柳亦天然。
春风花发游人见，秋月云收照我员。
玩意陇云情自逸，放怀天理道我偏。
坐消白日千峰下，长啸一声箕斗边。
赋得垣衣
李益（唐代）

漠漠复霏霏，为君垣上衣。昭阳辇下草，应笑此生非。

掩蔼青春去，苍茫白露稀。犹胜萍逐水，流浪不相依。
常山县
项安世（宋代）

常山县东足可惜，山光半紫溪全碧。
柳屿阴中轧轧车，桑畴径里青青麦。
溪流终日伴人行，隔岸青山唤得譍。
石季伦家新步障，李将军画小园屏。
多情小艇招贤渡，载我溪南看山去。
黄昏我宿溪自行，只有青山伴人住。
小重山
赵令（宋代）

雨霁风高天气清。玉盘浮出海，转空明。小窗帘影冷如冰。愁不寐，独自傍阶行。

情似浪头轻。一番销欲尽，一番生。无言惆怅到参横。人欲起，鹎鵊几声鸣。
过卢子俞
陈藻（宋代）

番番留我杀鸡多，老齿如今不奈何。
本是年凶甘隔阔，论情非为酒来过。
句
宋诩（宋代）

未得草茅封下事，少从桃李径中行。
若海运使移节广东赋诗赠别予每过若海诸郎诵书于旁琅琅可喜为之重赋 其二
张栻（宋代）

玉雪明人眼，森然膝下郎。原流知衮衮，诵读听琅琅。

有子若何慕，他年我莫量。愿崇诗礼训，勿近利名场。
游武夷山洞天
孟晋（宋代）

昔闻仙子宅，今幸过琳宫。
溪曲三三水，山环六六峰。
翠云升送雨，白鹤舞凌风。
好影游归晚，箫声缥缈中。
小饮俎豆颇备江西淮浙之品戏题二首
杨万里（宋代）

味含霜气洞庭柑，鮓带桃花楚水蜮。
春暖著人君会否？不教淮白过江南。
和伯少颖迂仲将归福唐偶成数诗欲奉寄无便未果也辰叔常季南还因以奉送 其五
吕本中（宋代）

才叔策名时，已自能不动。中年谪南荒，与世作梁栋。

生平所践履，自待九鼎重。失固不足言，得亦何所用。
送魏秘书赴召 其一
崔与之（宋代）

万里脩门道，谁传桂子来。好将真积力，为作太平媒。

大易机缄露，中庸气脉回。须知经济学，元不堕秦灰。
柳梢青（寿薛尚书）
程必（宋代）

官已尚书，人犹寒素，仙有名言。谓是若人，法当至贵，仍主修年。

唐人四字鲜妍。堪照映、画堂彩烟。更对新凉，一声芝曲，万斛金船。
雪九首
傅察（宋代）

晚风扫连氛，客被憎夜峭。
明趄赴看烛，更把昆山照。
题朱陵观三首 其三
张明中（宋代）

不怪丰年屡足书，此乡民力看何如。依山靠岭都开垦，二岁为新三岁畬。
补乐歌十首。咸池
元结（唐代）

（《咸池》，陶唐氏之乐歌也，其义盖称尧德至大，

无不备全。凡二章，章四句）

元化油油兮，孰知其然。至德汩汩兮，顺之以先。

元化浘浘兮，孰知其然。至道泱泱兮，由之以全。
咏牛女诗
徐爰（南北朝）

结彩彪天路，颓芳菲灵台。
读史六首
苏辙（宋代）

留侯决成败，面折愧周昌。
垂老召商叟，鸿鹄自高翔。
听鸣蝉篇
卢思道（南北朝）

听鸣蝉。此听悲无极。群嘶玉树里。回噪金门侧。

长风送晚声。清露供朝食。晚风朝露实多宜。秋日高鸣独见知。

轻身蔽数叶。哀鸣抱一枝。流乱罢还续。酸伤合更离。

暂听别人心即断。才闻客子泪先垂。故乡已超忽。空庭正芜没。

一夕复一朝。坐见凉秋月。河流带地从来崄。峭路干天不可越。

红尘早弊陆生衣。明镜空悲潘掾发。长安城里帝王州。鸣钟列鼎自相求。

西望渐台临太液。东瞻甲观距龙楼。说客恒持小冠出。越使常怀宝剑游。

学仙未成便尚主。寻源不见已封侯。富贵功名本多豫。繁华轻薄尽无忧。

讵念嫖姚嗟木梗。谁忆田单倦土牛。归去来。青山下。

秋菊离离日堪把。独焚枯鱼宴林野。终成独校子云书。何如还驱少游马。
颂古六十二首 其九
释清远（宋代）

挂得帆来遇便风，须臾千里到家乡。临门上岸逢妻子，欢喜情怀不可当。
遐龄十景 其六 缑岭朝霞
李昌祺（明代）

晨暾乍出上榑桑，散作奇文五色章。旸谷影高争焕烂，赤城标建远微茫。

曾为烧佛禅师号，复作修仙道士粮。若使有缘逢子晋，便求咽嗽上升方。
寄毫州秦伯镇兵部
邵雍（宋代）

人事纷纷积有年，何烦颦蹙向花前。
万般计较头须白，饶了胸中不坦然。
王与道尚书挽词
陆游（宋代）

昔遇开藩日，尝叨下榻荣。
从容陪讌笑，倾倒及平生。
借誉言犹在，怀知涕易横。
终惭五字句，不尽百年情。
登善住寺新成阁得江字
束宗庚（元代）

高阁新成俯大江，宏开雄丽控名邦。
宿云不散连飞栋，红日初升射碧窗。
目极蓬莱穷岛屿，神游阊阖见旌幢。
群公此日频登眺，喜有清吟对怒泷。
五月二日生朝
文天祥（宋代）

北风吹满楚冠尘，笑捧蟠桃梦里春。
几岁已无笼鸽客，去年犹有送半人。
江山如许非吾土，宇宙柰何多此身。
不灭不生在何许，静中聊且养吾真。
丹霞十二绝 其八 雾隐岩
成鹫（清代）

一半蹲鸱出懒残，炉头珍重许分餐。榻边恰好容高卧，莫作南山泽豹看。
哭僧
清尚（唐代）

道力自超然，身亡同坐禅。水流元在海，月落不离天。

溪白葬时雪，风香焚处烟。世人频下泪，不见我师玄。
宿直温泉宫羽林献诗
张说（唐代）

冬狩美秦正，新丰乐汉行。星陈玄武阁，月对羽林营。

寒木罗霜仗，空山响夜更。恩深灵液暖，节劲古松贞。

文武皆王事，输心不为名。
少年游 夕宿青县怀若青
赵执信（清代）

离情触处总相关，小字县名传。听去偏惊，避将无计，谁使驻征鞍。

梦中从此寻犹近，寒夜奈无眠。转眼春风，预愁江上，万点见青山。
次韵清溪樊主簿
郑侠（宋代）

欲致皇恩浃羽鳞，天涯池角尽如春。
当年款款曾忘死，今日区区肯患贫。
正以庭闱安梓里，谁知魂梦达枫宸。
海邦一见如畴昔，心膂相知亦宿因。
南海马大夫见惠著述三通勒成四帙…钦受嘉贶诗以谢之
刘禹锡（唐代）

红旗阅五兵，绛帐领诸生。味道轻鼎食，退公犹笔耕。

青箱传学轻，金匮纳书成。一瞬见前事，九流当抗行。

编蒲曾苦思，垂竹愧无名。今日承芳讯，谁言赠衮荣。
送刘伯宣尹松江府五首 其三
俞德邻（宋代）

兵燹三年久，疮痍百姓同。政须随日化，心要与天通。

刻木期难对，屯膏施易穷。松江三万顷，盂水爱任公。
蚤春陪舅林郡丞暨黄全之许希旦姚体恪体贞兄弟集郑氏北郭别业 其一
佘翔（明代）

春入柳条新，郊游岸角巾。青山环别业，芳树媚佳辰。

陶谢俱词客，荆高总酒人。年华驹过隙，欢赏剧相亲。
丑奴儿
宋先生（宋代）

夜来子后披衣坐，心定神清。见个真人。脸似胭脂体似银。

垆中个焰炎炎起，紫气腾腾。一粒丹成。管取飞升上帝京。
书梁山杨氏亭壁
李新（宋代）

骑马黄尘本不知，作新轩榭发幽奇。缬云山色屏千曲，绣地花光春四时。

涤器讵须能赋客，力书自有起家儿。心肝呕出无空处，一宿相酬不废诗。
梵志翻着袜
王梵志（唐代）

梵志翻着袜，人皆道是错。
乍可刺你眼，不可隐我脚。
秋江钓月
程钜夫（元代）

荷蓑非避世，持竿不求赏。夙抱江海心，宁为利名鞅。

天明紫烟里，日暮清波上。四顾无人知，孤舟自来往。
遣怀
释绍嵩（宋代）

学懒真成懒，龙锺志未酬。
此生多轗轲，何处不迟留。
勋业频看镜，寒盟得问鸥。
羁愁难尽遣，愁尽自无愁。
初夏夜同明卿元美游张氏园亭五首 其三
宗臣（明代）

一径杳然入，参差绝可怜。古台荒自出，石磴曲相悬。

林密难窥月，枝高易破天。谁能吹玉笛，吾欲弄苍烟。
及第东归泗上遇孙穆之话别
赵湘（宋代）

偶负同年约，知君先出京。
相逢得酒病，欲别值蝉声。
共立山当眼，分题雨过城。
东归几人问。为子耻诗名。
东阳李茂才允达以古风六章杂诗一卷见投斗酒定交留连浃夕答赠四首 其二
胡应麟（明代）

寂寞不可居，起坐弹鸣琴。清风穆然至，之子贻好音。

自言长东郭，夙昔怀同衾。丈夫重意气，焉论尺与寻。

飘然命余驾，信宿来兰阴。
闲游即事
白居易（唐代）

郊野游行熟，村园次第过。蓦山寻浥涧，蹋水渡伊河。

寒食青青草，春风瑟瑟波。逢人共杯酒，随马有笙歌。

胜事经非少，芳辰过亦多。还须自知分，不老拟如何。
天台太守端明吴公挽词三首 其二
孙觌（宋代）

遮门皓首啼，行路涕交挥。不见斑衣好，空随画翣归。

兰芽方独秀，华萼尚交辉。试待辽东鹤，千年有令威。
山园杂咏
陆游（宋代）

祠禄留人未挂冠，山园三亩著身宽。
百年竟向愁边老，万事元输静处看。
花径糁红供晚醉，月天生晕作春寒。
汗青事业都忘尽，时赖吾儿举话端。
送田郎中还南京武库
杨士奇（明代）

故人昨日南京来，兹晨还向南京去。过门握手一相见，遽别能无黯情绪。

十载勤劳地官属，富有声华照郎署。太平武备五兵戢，升擢还应属祈父。

功名淹速各有时，所重持身在清素。玉堂学士子同乡，索我题诗赠行路。

是时雨霁都门道，沉雾飞埃净于扫。日射西山如锦屏，紫翠夫渠涌琼岛。

长风吹帆发潞河，齐鲁山川坐看好。江南岁晚还相思，努力荣名以为宝。
续梅花百咏 其七十三 清江梅
陶德勋（清代）

梅绕江边水照枝，玲珑倒影漾琉璃。一番好景谁能画，香送清风妙助诗。
由桐歧迁城作
谢元起（清代）

卜宅傍虹桥，春光上柳条。买山邻有道，近市喜无嚣。

子弟堪炫涌，僮奴便采樵。桐溪祠墓在，来往未为遥。
和潘接伴韵
虞俦（宋代）

久矣闻名忻识面，哦诗一字果何难。
笔端风月窥天巧，句里冰霜饱岁寒。
自昔登坛须老将，只今握节愧粗官。
相逢忽有新篇赠，病眼摩挲得细看。
水调歌头（联句问讯罗汉同朱熹）
张式（宋代）

雪月两相映，水石互悲鸣。不知岩上枯木，今夜若为情。应见尘中胶扰，便道山间空旷，与么了平生。与么平生了，□水不流行。熹起披衣，瞻碧汉，露华清。寥寥千载，此事本分明。若向乾坤识易，便信行藏无间，处处总圆成。记取渊冰语，莫错定盘星。
员峤
赵树吉（清代）

员峤方壶迹已灰，龙鳞曾见日华开。一从白马朝天后，无复青华按辔回。

黄竹雪深瑶水远，苍梧云黯夜弦哀。孤臣洒涕周庐外，原庙衣冠锁绿槐。
和太师相公秋兴十首
夏竦（宋代）

苑树残蝉送远愁，懒将衰鬓照清流。
归来自扫东园叶，学灌寒蔬备晚秋。
石桥纹蕈
高似孙（宋代）

绝冥万丈深，积翠凌空危。
清涧月自浴，孤芳人不知。
石骨溜香髓，楹苓涌凉脂。
忽然青云阴，见紫白玉姿。
冉冉露痕重，漼漼雪花滋。
淑气注阳鼎，甘津灌华池。
开经拜修静，得道推安期。
聊欲燕其阳，饱食五色芝。
翠蛟峰
钟震（宋代）

九锁峰尖不隔霄，翠蛟飞舞挟扶摇。气涵秦岭千秋雪，声撼钱塘八月潮。

顿使形魂生羽翼，安知人世有尘嚣。此行似了仙槎梦，惟恨来贤不可招。
龙山送客
朱翌（宋代）

茸茸风草弄春柔，密密桑阴向绿稠。
江上星居多草阁，波间斗转一渔舟。
吾行适此心无事，客去何妨刺漫留。
尚戒奚奴休叱驭，不辞小住看潮头。
秋日游青山访太白墓二首 其二
李之仪（宋代）

淹时苦炎暑，此日遇初秋。旧籍存千亩，彝伦咏九畴。

但能寻旷荡，何必事深幽。未愧辽东笑，真成知北游。
阮郎归 自洪还家
梁寅（元代）

归来长啸碧山河。结茅牵翠萝。衰颜借问近如何。吴霜侵鬓多。衰短褐，卧行窝。眼前随分过。一溪风月与烟波。闲中宜钓蓑。
满江红（寿壑相）
张榘（宋代）

玉垒澄秋，又还近、桂华如璧。算六载、筹边整暇，几多功绩。铁壁连云东海重，惊波截断狂鲵翼。把向来、捣颍旧规模，平淮北。

经济妙，谁知得。都总是，诗书力。有召公家法，范公胸臆。赫赫勋名俱向上，绵绵福寿宜无极。著莱衣、辉映衮衣荣，恢霖泽。
北游夜怀
许彬（唐代）

苦心终是否，舍此复无营。已致归成晚，非缘去有程。

馆空吟向月，霜曙坐闻更。住久谁相问，驰羸又独行。
咏清凉寺竹
叶辉（宋代）

茂林修竹绿侵雪，清到心君赖有君。
李主当年饱凉后，民间苦热几曾闻。
瑞鹧鸪
汪元量（宋代）

内家雨宿日辉辉。夹遥桃花张锦机。黄纛软舆抬圣母，红罗凉伞罩贤妃。

龙舟缥缈摇红影，羯鼓喧哗撼绿漪。阿监柳亭排燕处，美人斗把玉箫吹。
题古圳铺
赵善括（宋代）

去郭十五里，依山三两家。
剪茅成栋宇，沽酒是生涯。
雨过鸠休妇，日斜蜂趁衙。
亲闱今咫尺，停梦看灯花。
初挈家还读书山杂诗二首 其二
元好问（金朝）

眼中华屋记生存，旧事无人可共论。老树婆娑三百尺，青衫还见读书孙。
水调歌头（赠九霞子鞠九思）
陈楠（宋代）

夺取天机妙，夜半看辰杓。一些珠露，阿谁运倒稻花头。便向此珠采取，宛如碧莲合蕊，滴破玉池秋。万籁风初起，明月一沙鸥。

紫河车，乘赤凤，入琼楼。谓之玉汞，与铅与土正相投。五气三花聚顶，吹着自然真火，炼得似红榴。十月胎仙出，雷电送金虬。
挽故知容州朝请陶公 其一
丁师正（宋代）

游宦天西北，心随造物游。春风郧子国，明月岳阳楼。

政出黔黎喜，名高夷狄愁。案巡边万里，风雪破貂裘。
夜抵枞阳
姚鼐（清代）

轻帆挂与白云来，棹击中流天倒开。
五月江声千里客，夜深同到射蛟台。
瑞鹤仙
杨无咎（宋代）

听梅花再弄。残酒醒，无寐寒衾愁拥。凄凉谁与共。谩赢得，别恨离怀千种。拂墙树动。更晓来、云阴雨重。对伤心好景，回首旧游，恍然如梦。

欢纵。西湖曾是，画舫争驰，绣鞍双控。归来夜中。要银烛，卸金凤。到而今，谁拣花枝同载，谁酌酒杯笑捧。但逢花对酒，空只自歌自送。
春夜温故六言二十首
刘克庄（宋代）

京桧皆黄发老，攸熺各黑头公。
当时号为小相，至今叹作顽童。
覆舟二首
杜甫（唐代）

巫峡盘涡晓，黔阳贡物秋。丹砂同陨石，翠羽共沉舟。

羁使空斜影，龙居閟积流。篙工幸不溺，俄顷逐轻鸥。

竹宫时望拜，桂馆或求仙。姹女临波日，神光照夜年。

徒闻斩蛟剑，无复爨犀船。使者随秋色，迢迢独上天。
伏日池上二首 其一
吕陶（宋代）

尘氛不到此池亭，庚伏长来驻旆旌。波荡画船冲岸急，露明翠盖遇风倾。

一先有得棋频胜，众乐无嫌酒屡行。红日渐低钟鼓近，路人歌笑望专城。
由建阳抵浦城界遂归崇下
陈藻（宋代）

临溪行尽却穿山，山尽依然出水间。
崇下不贪归去近，最怜山水要环看。
予以直州判加捐州同指分皖省，乡诸君皆惜予不善择官，又不善择地，赋以自解
张之纯（清代）

白色斑斑上鬓丝，卅年未折桂林枝。伯牛有疾终归命，司马为郎尚入资。

氛恶况当盟楚日，泉清那比在山时。随风飘落花无定，茵溷原难自主持。
郡斋戏句
晁说之（宋代）

雪中猎户来呈虎，月下田夫走献麛。
讳道山成应不得，关东谁肯有书题。
宿龟石寺
舒岳祥（宋代）

朅来谁主我，野寺得闲行。
借屋安书庋，就岩搘饭铛。
山晴分雁转，水暖见鱼生。
无事人情好，相逢总笑迎。
送赵九琳下第归里三章 其二
姚燮（清代）

南风五月杪，计可渡钱唐。转畏临歧送，非关别思长。

凄凄穷旅泪，滴滴在君裳。记我平安字，持归慰远望。
游东安五峰阁凛然亭
程洵（宋代）

穹林拥精庐，奇石林端起。玲珑蛟兔穴，编缀东方齿。

峨峨倚高寒，落落负壮伟。何人昔好事，诛薙发天閟。

杰阁冠其颠，幽亭踞其趾。五峰天际来，纵臾供燕几。

吾闻零陵郡，地蕴清淑气。法当产瑰奇，钟秀乃在此。

何当蜡吾屐，尽揽入胸次。融成九华诗，写作菱溪记。

却笑奇章公，班班刻名字。
楚心荪维那
释云岫（宋代）

千载骚人沉骨冷，冰霜叶底见幽香。
乾坤一种忠良气，弹压春风众草芳。
白头吟
邵雍（宋代）

五福虽难备，三殇却不逢。
太平无事日，得作白头翁。
秋杪登朝汉台
林冕（明代）

尉佗城外树含烟，朝汉台荒雉堞连。寂寂了无兴王气，累累空有化人眠。

霸图自昔疑开粤，帝业如今已在燕。愁杀鹧鸪啼落日，不知兴废递推迁。
一榻
释善珍（宋代）

奇事浑无俗事稠，扫除一榻梦沧洲。
草虫呢呢儿女语，风蝶沧沧公子流。
烟雨楼台六朝寺，图书鸡犬五湖舟。
少年伴只孤筇在，时复相从说旧游。
国正丈和间齐物之论扫去轨辙超然形外所进高
杜范（宋代）

钟鼎非狥利，山林非狥名。
古来豪杰士，不待文王兴。
得时舒气焰，宇宙生光精。
失时卷机轴，圭荜韬纬经。
神龙冬亦蛰，蟋蟀秋乃鸣。
饮醇未同醉，啜醨还独醒。
泛观疑自戾，反视不失平。
人言惠与夷，宁知和非清。
膏沃照几室，火传非两灯。
但使本根在，毋夸知力能。
协一虽奥理，不齐本物情。
聊借庄生语，一吐胸中英。
看君鼓天翼，事业扬帝庭。
盆竹
释居简（宋代）

老瓦新淇奥，清风小渭川。有孙皆抱节，无地可行鞭。

不肉甘吾瘦，敲扉僦榻眠。多君不受暑，移傍枕帷边。
挽正字南仲四首 其四
周文璞（宋代）

一自初闻报，哀号向草堂。相随只儿子，远和有山獐。

土沃幽宫掩，灰凝奠酒香。孤身挥泣尽，松柏便萎黄。
为道见还诗因次其韵兼简孝锡
李之仪（宋代）

反衣狐裘矜绿里，月落宵行易沦委。崎岖身世等秋蓬，皎皎吾心淡如水。

青云有路谁引目，肯学荒疏辍洗髓。经营一饱困南北，未易功名输故纸。

尔来投迹间诸彦，白雪每容参下里。何殊溺者得尺素，聊谢箕翁徒洗耳。

大官供庖事铅椠，时引古人同净几。枉老王郎特我贤，华衮相先惭溢美。

清风冷落劳怅望，谁谓云间见黄绮。因收倦绪聊纺织，半是弃馀安足喜。

一片箫韶送下天，游遍华胥如唤起。从此修途可问津，岂复龙头却蛇尾。
春夕闻雨坐至晓寄熊南沙
杨慎（明代）

半夜风声似水声，五更春雨遍春城。
被提芳草茸茸暗，镜渚夭花灼灼明。
墙过村醪仍冻蚁，窗临海树已暄莺。
天涯节物催华发，同是怀乡去国情。
寄如麓弟
卢学益（明代）

忆别家园岁几违，忽闻入彀冠春闱。缃编已入青钱选，郢调那春白雪飞。

梦草不缘千里隔，望鸿聊与片云依。含情尺素长相寄，莫使埙篪唱和稀。
散水花
董嗣杲（宋代）

的皪繁英贴翠鞭，流波拂影自牵连。
柔条袅画粘琼靥，小叶抽春垒玉钿。
冷艳远疑冰剪处，秾华低灿月明天。
莫欺露奔云丛乱，暗引迷香采蝶眠。
奉和圣制送张说上集贤学士赐宴
刘升（唐代）

图书应明主，策府宴嘉宾。台曜临东壁，乾光自北辰。

网罗穷象系，述作究天人。圣酒千钟洽，仙厨百味陈。

成山徒可仰，涉海讵知津。幸逢文教盛，还睹颂声新。
初春五言
郑刚中（宋代）

积暖浮阳过，轻寒宿沴消。
廉织飞雨线，清润入花条。
节物病身老，家山归梦遥。
华严存至教，不复见无聊。
题赵思谨所藏唐子华渔洲横笛图
谢肃（明代）

不见高人张志和，扁舟吹笛霅溪过。桃花水暖鳜鱼美，可是金章胜绿蓑。
次韵和孔朝议
刘攽（宋代）

自愧专城无到客，今晨锡宴喜君同。诗言泮水始可与，酒胜邯郸长不空。

但有葵心倾日下，待看云瑞起封中。高车清兴底易尽，怪似林间束缊翁。
自高唐州至齐河夜题纪怀 其一
郑潜（明代）

东行初喜见青山，山色偏宜马上看。明日济南公事简，玉泉飞雪漱清寒。
送制帅林和叔归
楼钥（宋代）

使君一何清，鹤骨天与瘦。
少年场屋声，六艺饱芳漱。
一行起作吏，所立已不苟。
立朝凛大节，论事几及霤。
发言必体国，平正无矫揉。
藜藿为不採，风采照宇宙。
出入有本末，眼见凡三就。
来不为苟合，荐召乃结绶。
去亦不好高，三宿徐出昼。
天宫岂不贵，陈义坚素守。
赣州尝报政，复来守鄞鄮。
不求赫赫名，实出龚黄右。
情伪千万端，到眼辄空透。
抚民过婴儿，闾里息争斗。
奸胥及强梗，时用霹雳手。
人诵南山判，情通理亦究。
六邑俱帖静，称赞不容口。
律身至严冷，无能掣吾肘。
吏事精且勤，呼烛侵夜漏。
公退入家塾，诸孙后来秀。
吏卒不识面，洛诵出窗牖。
几年南塘路，来往困僵仆。
一朝平似掌，行歌纷老幼。
公心信如水，古井波不皱。
荣观处超然，轩冕亦何有。
翩翩欲赋归，排云屡腾奏。
庙论终不许，斯民方借寇。
上心重闵劳，祠官向庐阜。
阖境极攀恋，人人怀杜母。
君看卧辙人，谁能使奔走。
挽须不得留，百拜愿公寿。
老我幸同朝，倾盖已如旧。
联事东西省，交情久益厚。
我归公亦来，门户托云覆。
黄堂间参语，惟我牲与舅。
扬旌鸣鼓吹，贲此蓬荜陋。
清谈不及私，翁归况不受。
义命孰不知，践履或差缪。
惟公见善明，力行真耐久。
有时相与言，心同兰其臭。
掺祛宁忍别，追送列觞豆。
公虽不好饮，勉为引醇酎。
公去我亦隐，菽水翻彩袖。
花溪渺何许，望望几双堠。
千里共月明，怀人重搔首。
惟应折梅花，临风为三嗅。
雨后
韦骧（宋代）

西风吹雨过江城，林馆秋浓气转清。扫叶堆枯阶半没，步畦经润履无声。

拒霜欲蕊扶疏翠，暮雀争栖格磔鸣。贱局安閒出天幸，未须多口论功名。
郊庙歌辞。仪坤庙乐章。雍和
员半千（唐代）

孝享云毕，惟彻有章。云感玄羽，风凄素商。

瞻望神座，祗恋匪遑。礼终乐阕，肃雍锵锵。
赠英国派驻威海办事大臣骆任廷，时骆将谒孔林
陈爔唐（清代）

飙轮疾驰五洲通，上客旌旗入望中。钟毓何曾别欧亚，才贤原不论西东。

曩游岭峤骖云鹤，今莅齐疆印雪鸿。我愿相从渡瀛海，乘槎万里破长风。
病起览镜二首
杨万里（宋代）

览镜忽自问，何方一病翁。
生涯管城外，本贯醉乡中。
笔砚今都废，尊罍久屡空。
又将数茎雪，憔悴见西风。
江城子（重午书怀）
陈著（宋代）

年年端午又今朝。鬓萧萧。思摇摇。应是南风，湘浦正波涛。千古独醒魂在否，无处问，有谁招。

何人帘幕倚兰皋。看飞桡。夺高标。饶把笙歌，供笑醉陶陶。孤坐小窗香一篆，弦绿绮，鼓离骚。
别建昌诸父老
蔡存仁（明代）

黄花满地竞秋晖，老稚相呼送主归。鸡犬可无惊夜月，牛车曾已遍岩扉。

田家旨否心尤切，辕下攀援忍遽违。圣代循良今孔迩，好将忠敬效缁衣。
禅人写师真求赞 其三
释子淳（宋代）

写出寄形，眉目分明。直饶全似，祇得八成。闻名兮不如见面，见面兮不如闻名。

霜天月满兮难寻老兔，海门潮落兮不觅长鲸。
题宝鸡县斯飞阁
苏轼（宋代）

西南归路远萧条，倚槛魂飞不可招。
野阔牛羊同雁鹜，天长草树接云霄。
昏昏水气浮山麓，泛泛春风弄麦苗。
谁使爱官轻去国，此身无计老渔樵。
老笔赠铦上人二首
张镃（宋代）

握手四年别，满心千偈禅。
清灯才软语，新雪尚幽眠。
了了翻身诀，寥寥断臂缘。
我怀吾自会，恶句莫多传。
探春
黄庶（宋代）

春色若有价，黄金量山丘。
几拟把酒吟，浪欲开口酬。
今朝庭柳枝，拗折丝已柔。
东风弄五色，渐落草木稠。
我营赏春资，瓮盎蚁已浮。
山川天开画，只拟酩酊游。
风入松·画桥流水欲平阑
康与之（宋代）

画桥流水欲平阑。雨後青山。去年芳草今年恨，恨香车、不逐雕鞍。红杏墙头院落，绿杨楼外秋千。谢娘别後忆前欢。泪滴春衫。柔荑共折香红处，劝东风、且与流连。早是相思瘦损，梅花谢了春寒。
永阳登楼怀阙下知已
宋庠（宋代）

西北楼边路欲分，神皋不见见浮云。
晋邮尺牍波中断，洛客归浮笛里闻。
丽赋有情伤桂魄，劳歌无节怨兰薰。
汉家续食催西上，忍逐江鸥狎旧群。
韩魏公生日
强至（宋代）

天地开秋气兆凉，当年大昴降星芒。
溢城鼓吹迎恩赐，倾府衣星望宠光。
马出上闲牵骏足，衣颁内府叠浓香。
令孙今日方传诏，更待曾云捧寿觞。
双溪
陈岩（宋代）

二水来从翠岭头，相逢涧谷却同流。
冷光如镜清人骨，探借山间六月秋。
宫词
杨皇后（宋代）

秋高风动角弓鸣，臂健常嫌斗力轻。
玉陛才傅看御箭，中心双中谢恩声。
郑州遇学正沈平之
于谦（明代）

一从分袂后，两地各悽然。道路千山隔，音书几度传。

相逢成感慨，欲别更留连。清话休辞久，重来又隔年。
衰病有感
陆游（宋代）

衰与病相乘，山房冷欲冰。
在家元是客，有发亦如僧。
愁绝穷秋雨，情亲独夜灯。
西邻有甘井，聊得曲吾肱。
邢君才旧宅三怪诗
秃帚（唐代）

头焦鬓秃但心存，力尽尘埃不复论。

莫笑今来同腐草，曾经终日扫朱门。
吐蕃别馆送杨七录事先归
吕温（唐代）

愁云重拂地，飞雪乱遥程。莫虑前山暗，归人正眼明。
念奴娇（和陈元载中秋小集）
刘一止（宋代）

燕台暮集，对秋容凄紧，松阴幂幂。徙倚阑边临翠壑，千顷风烟横出。坐待冰轮，天空云散，一色如苍璧。姮娥有意，为谁来赴今夕。

身世如许飘流，佳时轻过了，他年空忆。我辈情钟端未愧，昔日兰亭陈迹。坐上何人，骊歌凄断，语别还应惜。有心红烛，替人珠泪频滴。
道署前一日火起余率属徒步驰救传令本标兵弁舁署置水龙灌扑幸得大雨时行火焰浸熄
唐赞衮（清代）

赤云夹日金乌吞，祝融御空乘朱轩。大地忽作秦宫燔，不可向迩如燎原。

猛势排荡裂厚坤，大声拉杂喧海垠。红光燄燄浮朝暾，居人四出如惊猿。

焚彻大逵通余辕，亟令标弁腰带鞬。率属汹汹车无幡，列校严比将军屯。

黑云前导长竿㠾，郁攸气逼如炙膰。挈持瓶罂兼瓦盆，五石之瓠浮大樽。

水能倒吸银河翻，欲撼天阙为平反。壮士奋怒众目瞹，波涛下注濡地根。

焦头烂额哀元元，虔诚默祷叩帝阍。须臾融风熄市垣，大雨一洗疮痍痕。

三十六皇皆手援，焚香再拜酬天恩。
余在北门时每立春必前索宫中春词十馀解今逢
宋祁（宋代）

星杓夜压禁城东，葭縠晨飞玉管中。
扑扑烟花千户暖，嘈嘈歌吹九门风。
张主事报林县博归过五羊用饮酒韵
陈献章（明代）

太白峰头太白歌，太白不归天奈何。风雨惊回一场梦，江湖拈起十年蓑。

山僧借谕葫芦缠，武帝收功瓠子河。若道维摩元示病，老夫当日病还多。
朱华塔成三首 其二
卢宁（明代）

伏见星辰驾，崚嶒云汉梯。图开千地会，宝积四天齐。

光射薇垣北，影参莲岳西。磨崖来俊彦，名姓雁行题。
行路难
石珝（明代）

卢家语燕栖画梁，美人夜半宴兰房。
瑶琴欲奏弦更张，移宫换兰声低昂。
歌喉舞袖竞韶光，花颜照人藕骨香。
欢娱欲尽解鸣珰，宁知杖策走咸阳。
君门咫尺不得见，空弹长铗歌清商。
世路崎岖行不易，丈夫未遇同寻常。
与苏州守十诗以兵卫森画戟燕寝凝清香为韵
周麟之（宋代）

吴山濯濯烟鬟青，湖水练练光绕城。
城中主人目如电，爽气坐纳山水清。
千门鸣弦夜月静，四野垂颖秋云平。
试占古语咏侯德，一贤可当百万兵。
秋江八景 其四 落雁汀
张宁（明代）

云衢千里路漫漫，水碧沙明夜满滩。何事黄昏尚凝睇，伴人孤影隔江寒。
江阴风寒地有感
包恢（宋代）

西浙因曾究竟看，澄江端的是风寒。
户门人合为防密，南北天非立限宽。
误认孤军成僻小，谁思紧处是辛酸。
原兴重镇加经理，忍见寥寥守备单。
瓢饮陈子在病后见寄次韵奉答
薛嵎（宋代）

闻君卧病长於悒，文会过从迹顿疎。
空对秋风惊节物，无因杯酒具围蔬。
柴刑昼揜听残雨，灯火凉生理故书。
一启来缄拜佳什，清冷如奉笑谈余。
幼于所欢王姬携酒饯别戏酬以小诗
胡应麟（明代）

最爱风流黄四娘，偏能问字浣花堂。他年细检成都札，犹恐才人是洛阳。
待黄太守见访时当考绩入京
陈献章（明代）

端阳春好是公开，公莫朝天不放回。肯来嘉会留一日，更傍梅花劝几杯。

踏歌渔父江边醉，吹篴仙童海上来。问我拥旌何处客，画船撑月此徘徊。
寄从弟善
邱和（宋代）

海上扶桑散晓晖，荷衣共喜换蓑衣。
浮云天外弄浓淡，好趁轻阴未雨归。
栈道猿声歌
杨垕（清代）

猿朝鸣，猿夜鸣，劝君乘舟毋陆行。顷刻葬鱼腹，肢体犹得全。

悬崖一坠血稠叠，野狐生啖目睊睊，剑门插天青巑岏。

行人但左担，转趾不易肩。穹岫置傀儡，来去导行人。

去挟木人去，来挟木人还。木人不见人不前，不者对死踟蹰间。

猿鸣苦，猿鸣酸。江南苦秋热，边气早凄寒。秦时烧栈至今在，八月积雪横云端。

早扪狸迹争追攀，裂肤坠指心犹欢。今年坠崖不知处，明年下视枯骨荒草缠。

君不见阴平天险不可当，魏人下令如驱羊。一落千丈血里疮，回看栈道我心伤。

艾艾西来功可王，胡不锦衣归故乡。
清泉得名于真大参
释居简（宋代）

清者畏人知，泉胡不病兹。土疏分石脉，砂浅静风漪。

薇腹应同洁，茶勋亦振奇。出山嗟浑浑，三咽起余思。
成
权德舆（唐代）

枯荄没古基，駮藓蔽丰碑。向晚微风起，如闻坐啸时。
朱乔年尉公举男往贺
郑安道（宋代）

今宵汤饼会，满座桂香来。圆月飞金镜，流霞泛玉杯。

渥洼元异种，丹穴岂凡胎。载路声闻彻，祥光烛上台。
赠敦复
张耒（宋代）

敦复想为诗，目见无全牛。
天工忌其才，小邑使拘囚。
漫涂以尘忌，讼讯群啾啾。
尚于纷纭中，逸兴时奔流。
不知谁使之，瞥尔为南游。
骅骝解其絷，鹰隼脱于鞴。
山川困搜罗，风月遭嘲咻。
举手聊探之，纵横烂琳璆。
不有同行人，更歌而迭酬。
天应悯子劳，久苦暂使休。
奈何少纵之，一放不可收。
归来见我喜，逸气凌高秋。
我窃不自量，妄将挟甚辀。
心知不可追，子幸为我留。
君方严旗幢，我亦戒戈矛。
将图诘朝见，百败非予羞。
次韵吴帅题保福壁二首 其一
杨天惠（宋代）

净瓶犹贮近颁冰，拄杖还扶旧醉藤。遮莫簪花倩天女，未妨燕坐折谈僧。
安公子（送进道四弟赴官无为）
晁补之（宋代）

柳老荷花尽。夜来霜落平湖净。征雁横天鸥舞乱，鱼游清镜。又还是、当年我向江南兴。移画船、深渚蒹葭映。对半篙碧水，满眼青山魂凝。

一番伤华鬓。放歌狂饮犹堪逞。水驿孤帆明夜事、此欢重省。梦回处、诗塘春草愁难整。官情与、归期终朝竞。记它年相访，认取斜川三迳。
和兄之翰宠换苏印 其二
蒋之奇（宋代）

早同侍宦向长洲，今拥旌麾访旧游。自古风流诗酒地，韦苏州后蒋苏州。
子久万里长江图
吴镇（元代）

一峰胸次多傀儡，兴寄江山尺素间。南北横分疑作限，西东倒注未曾还。

山围故国人非旧，水绕重城树自閒。尤羡个中时序换，昔年禹玉岂容攀。
陈仓
岳钟琪（清代）

云栈行将尽，平原四望秋。兴王无片土，卖酒有高楼。

华岳云遥接，秦川水近流。磻溪思钓叟，遇合老夫愁。
题门屏
三宝柱（元代）

逆刮蛟龙鳞，顺捋虎豹尾。若将二伎论，尤比干人易。
寄怀畏知二首
赵蕃（宋代）

驰檄传闻思一来，溪头几立望樯桅。
黄花又作霜前槁，白酒空樯秋后醅。
早岁交游今孰在，暮年林壑要深陪。
世间名宦岂不好，只恐势移成溺灰。
到马塍哭尧章
苏泂（宋代）

花桉空空但满尘，乐章起草遍窗身。
孺人侍妾相持泣，安得君归更肃宾。
哀徐朝议恭人潘氏
王之道（宋代）

城见三千岁，人终八十春。
从夫安乐近，拜佛率陀新。
婉娈书彤管，凄凉叹棘薪。
中郎有贤子，遗泽擢平津。
扶胥江口晚望
屈大均（明代）

晚来凫雁静，疏雨过长空。山色浮天翠，渔灯散海红。

须臾秋月上，摇荡虎门东。彷佛精灵出，霓旌导祝融。
十二月一日使风
赵蕃（宋代）

中宵不得休，常州已鸡鸣。
欲知五更寒，扫霜四闻声。
出门风暴起，挂席遂前征。
官河沟渎耳，汹汹若未平。
想见太湖中，白浪山岳倾。
纡直虽有殊，高枕幸不惊。
舟师尚若悔，吾身未宜轻。
既无性命忧，从使嫌怨并。
渔家傲
王之道（宋代）

岁月漂流人易老。东郊又报春来到。梅靥柳眉还斗好。君信道。衰颜得酒重年少。

对酒邀宾同燕笑。莫教虚过芳菲了。咳唾珠玑夸笔妙。人窈窕。新声倾坐渔家傲。
潮沟
朱存（唐代）

流水东西傍帝台，六朝重为两朝开。
曾有鹢首知高下，莫问鱼舟识去来。
次蒋侍御重阳后病起登丰山韵 其一
黄廷用（明代）

司马著书应病暍，起来徐步上高峰。帘栊近月低相映，洞壑归云远更浓。

白日不悬车下景，青年那复镜中容。当筵喜有琼瑶赠，何处山城杳暮钟。
漳河疑冢
俞应符（宋代）

生前欺天绝汉统，死后欺人设疑冢。
人生用智死即休，何有馀机至丘垄。
人言疑冢我不疑，我有一法君未知。
直须尽发疑冢七十二，必有一冢藏君尸。
邓元宇公邀集九星岩得东韵
冯执中（明代）

将军拥节镇罗东，敦悦诗书兼武功。却羡玄谈追谢傅，应知雅度比羊公。

排云列戟山城外，卜夜飞觞石室中。此际登游兴不浅，濡毫题品一尊同。
三月十七日三舍人宴集西省刘叔贡作诗贻坐客
苏颂（宋代）

簪缨晓入凤池西，雨过重廊不踏泥。
禁掖英僚初拜庆，儒林旧侣许攀携。
两朝云露陪嘉宴，二纪尘埃愧旧题。
四户对开参国论，风流无复羡南齐。
栗里华阳窝辞 栗里枕
王质（宋代）

块不枕头，防儿来偷。疾攑深投，安枕长流。在我窝兮不可忘，无烦酴酥入枕囊，但乞野菊花风香。
次韵答陈立夫送酒
胡铨（宋代）

公家家世旧崔嵬，惊坐先生日万杯。
已办槽床千日饮，便须乘月抱琴来。
留游子明
范成大（宋代）

得得跫音喜，匆匆笑口开。
牢愁攻易破，归梦挽难回。
我已疏茶碗，君今减酒杯。
不知乘兴棹，更得几回来。
次韵邓善之论诗
方回（元代）

未极皮毛落，端难颊舌传。
夔音谐柷敔，岐脉按铭弦。
举自常如见，关心或不眠。
江湖无正色，龋齿亦嫣然。
饯雍聿之潞州谒李中丞
韦应物（唐代）

郁郁雨相遇，出门草青青。酒酣拔剑舞，慷慨送子行。

驱马涉大河，日暮怀洛京。前登太行路，志士亦未平。

薄游五府都，高步振英声。主人才且贤，重士百金轻。

丝竹促飞觞，夜宴达晨星。娱乐易淹暮，谅在执高情。
小王亲迎赋此赠行卒间聊遗鄙怀
洪皓（宋代）

混同江水秀可掬，李氏太师女如玉，
妇德妇功应夙成，施鞶施衽变初熟。
舜华美艳年逾笄，未遭良匹求名族。
风流儒雅王家郎，并食东床坦其腹。
纳幣委禽六礼忧，送车百两皆丹毂。
三星在天四月中，今夕何夕会花烛。
绸缪谨始待如宾，伉俩要终贵和睦。
且闻祁祁多娣媵，将见诜诜众似续。
我来乞盟阅八千，除馆又经融火六。
老母八十漫嗟予，男女有九赋采绿。
固知我后恤不遑，人岂无情捐骨肉。
万里一身祗自怜，其谁高义哀茕独。
况复恶疾屡缠绵，呼天耻作穷途哭。
因子告行遂赠言，忽忘旧学膺天禄。
女几祠下
张耒（宋代）

山边白云闲不扫，庙前土马荒春草。
山下松花龙甲光，东风古柏吹暖香。
朝霞为裳水为佩，守庙千年老龙在。
清风扫堂神暮还，山头月出溪潺潺。
送泐潭化主往泉南
释慧空（宋代）

马驹霜蹄疾如电，过处千人万人见。于中有个见得亲，也似不虚行一转。

古来佛国号漳泉，此去逢人呈旧面。不须更拣亲与疏，是有是无都一串。

看看激起南海波，流入西江为瀚漫。江西老宿问空生，但道而今成老健。
劝耕神堂快活林
吴则礼（宋代）

小雨尚复连清明，晴鸠撩我争唤晴。
余寒不奈残春酒，迟日初斜细柳营。
黑貂强脱行作吏，白发浑生来劝耕。
树底树头牵老眼，几时乔木有莺鸣。
邵久中承事挽词三首 其一
孙觌（宋代）

周分陜右开燕日，秦废侯家徙汉年。南国棠阴犹蔽芾，东陵爪汉正芊绵。

苍波吐月珠还浦，紫电冲星剑倚天。藉甚公孙望千载，书藏万卷有青毡。
题扇
唐际虞（清代）

花雾冥冥动远思，春葱按遍玉参差。银河不隔红窗路，坐到东溟月上时。
春日湖上偶题
张因（宋代）

湖上春光丽，风微日正和。蝶随芳草集，柳近画楼多。

莺啭疑丝竹，花香散绮罗。谁能掳彩笔，写出好烟波。
悼遁庵
释亮（宋代）

无端拗曲作直，平白换人眼睛。而今双履归去，且喜天下太平。
东园观雪
陈襄（宋代）

风毛雨絮小园东，天幕低垂惨澹空。
苹浦万家云覆瓦，花蹊千树玉雕笼。
穿林已夺春梅早，夹陇潜滋夏麦丰。
湘酎狐衣虽可赋，岂无捐瘠在沟中。
步孙符卿游园韵
绵愉（清代）

公退行吟地，烟霞绕此间。园亭临佛寺，云日近仙寰。

新涨波三折，枯藤手一攀。我师谢安石，游兴满东山。
导引·九霄仙驭
佚名（宋代）

九霄仙驭，四纪乐西清。游衍遍黄庭。云軿万里归真室，上应泰阶平。金舆玉像下瑶京。彩仗拥霓旌。天人感会千年运，福祚永昌明。
韩渎学士领益漕
韩琦（宋代）

去年巴蜀失秋成，西顾饥流恻睿情。尝忝乘轺宣渥命，更烦持节拯遐氓。

夜亭微雨多侵梦，春峡繁花少记名。到日莫辞行部数，属城凋瘵望君生。
送客归登净远亭二首
杨万里（宋代）

犯寒送客只劳神，上到危亭眼顿新。
雪汁滈人清入髓，莫将杉袖障头巾。
送极太初住鄞江宝严
释文珦（宋代）

阃相招惟重，邦人望亦浓。欲开新象教，应扫旧狐踪。

烟水浮瓶锡，云山应鼓钟。宝严初变土，遥想雨花重。
溪庵种蓻六言八首
刘克庄（宋代）

悟漆园自伐语，爱淮南招隐章。
臭与流芳孰愈，老而弥辣何妨。
闲居常自足
郑刚中（宋代）

闲居常自足，谓欠亦谁增。
辟谷知难学，餐霞岂易能。
菜非饕地主，米不慁邻僧。
白日惟扃户，黄昏便点灯。
挽张直讲圣行二首
黄公度（宋代）

故老复谁在，此邦嗟至今。
文章千古事，忠孝一生心。
客散门庭寂，尘留几杖深。
莆人颂遗爱，南望泪横襟。
满江红
华岳（宋代）

庙社如今，谁复问、夏松殷柏。最苦是、二江涂脑，两淮流血。壮士气虹箕斗贯，征夫汗马兜鍪湿。问孙吴、黄石几编书，何曾识。

青玉锁，黄金阙。车万乘，骓□匹。看长驱万里，直街燕北。禹地悉归龙虎掌，尧夫更展鹍鹏翼。指凌烟、去路复何忧，关山隔。
待曙楼为俞司谏国昌赋次涯翁老师韵
邵宝（明代）

高栋层轩带宿霏，明星耿耿见依稀。天回北斗还何指，地向东方渐有晖。

寺下云林僧未出，城边野水鸟初飞。主人听彻金门漏，五凤楼前候衮衣。
颂古二十一首
释鼎需（宋代）

王令威严谁敢拟，纤毫才动铁轮随。
时人只见锥头利，几人能见利头锥。
舜举水仙梅五绝
牟巘五（宋代）

雪碗冰瓯荐茗时，萧然相与对幽姿。
一生肝胆何由俗，时有清风披拂之。
初至西虢官舍南池，呈左右省及南宫诸故人
岑参（唐代）

黜官自西掖，待罪临下阳。空积犬马恋，岂思鹓鹭行。

素多江湖意，偶佐山水乡。满院池月静，卷帘溪雨凉。

轩窗竹翠湿，案牍荷花香。白鸟上衣桁，青苔生笔床。

数公不可见，一别尽相忘。敢恨青琐客，无情华省郎。

早年迷进退，晚节悟行藏。他日能相访，嵩南旧草堂。
郑师易秀才诗奔腾遒壮殆有石曼卿学士风骨作
石介（宋代）

曼卿续得少陵弦，弦绝年来又一年。
惊起听君讽新句，洒如开集味遗篇。
一家气骨疑无偶，万丈光芒欲拂天。
好向风骚尤着急，他时三箇地诗仙。
生查子
蔡伸（宋代）

画堂初见伊，明月当窗满。今夜月如眉，话别河桥畔。

重见约中秋，莫负于飞愿。免使月圆时，两处空肠断。
早春游王氏园看牡丹约花开再游探韵赋诗得早字
韦骧（宋代）

蜿蜒溪岸寻芳草，似觉城东春色早。并溪穿竹入幽林，已爱和风养华藻。

参差彫槛木芍药，细叶新抽看渐好。花开使节傥尚留，愿奉清樽为花倒。
沁园春（送孙季蕃吊方漕西归）
刘克庄（宋代）

岁暮天寒，一剑飘然，幅巾布裘。尽缘云鸟道，跻攀绝顶，拍天鲸浸，笑傲中流。畴昔奇君，紫髯铁面，生子当如孙仲谋。争知道，向中年犹未，建节封侯。

南来万里何求。因感慨桥公成远游。叹名姬骏马，都成昨梦，只鸡斗酒，谁吊新丘。天地无情，功名有命，千古英雄只么休。平生客，独羊昙一个，洒泪西州。
绍兴祀神州地祗十六首
佚名（隋代）

晨炀致烟，渤然四施。
飘飘风马，彷佛来斯。
祀事维清，沃之兴之。
载涓载肃，罔有愧辞。
山中读萝石先生家书
释函可（明代）

柴市经过泪已湔，更挥馀泪拜遗笺。数行尚自如生见，一线仍存未死前。

耿耿丹心千古后，茫茫正气万山巅。伯夷此日应相笑，重唱薇歌十二年。
黄公宗豫元夕请赏莲花灯次光太胡公韵
金幼孜（明代）

锦簇星房巧样新，画堂不夜暖生春。琼杯贮露承仙掌，绛幕流生度暗尘。

艳质交辉风度席，红妆低照月随人。年年此夕陪清燕，倾倒宁辞醉脱巾。
次回仙韵
文及翁（宋代）

形栖枯槁元寂寞，迹寄榴皮特有余。
欲唤回仙谈往事，直须瘿相认天书。
感慨
赖世观（清代）

英雄佩剑决从军，尽日谈兵不论文。韬略夙储诸葛亮，谁知犹叹国三分。
田园四时 其一 秋
华镇（宋代）

万顷秋来云叶黄，瓜田起尽筑新场。茅檐昨夜微霜下，天高气爽风日强。

明星未上腰镰去，归路不辞乘月光。陇头薄暮片云起，明日晴阴未可量。
九日呈李成父
贺铸（宋代）

城中雾雨晓冥冥，坐失城头百尺亭。行乐固知非我事，苦吟犹得有君听。

未应白发饶新贵，任使黄华笑独醒。异日肯寻鸡黍约，太行长绕故园青。
中秋用别韵答张椿兼呈徐瓘
陆佃（宋代）

偶被微云掩素娥，昏昏如似隔轻罗。祇应梦里朦胧惯，可是秋轻淡薄多。

舍此岂无珠可玩，学渠犹有扇能歌。会须明夜分明在，况有诗人为琢磨。
春晚客怀 其三
王冕（元代）

衣袖露两肘，难留侠客槌。
对山长发啸，得酒忽忘诗。
树湿吴云重，花残越鸟悲。
酸辛甘自受，褴褛愧妻儿。
题吴天章莲洋集
田同之（清代）

卅载名闻未相识，而今方读莲洋诗。惟论意表熟梅候，尽得风流登岸时。

石气青苍自如是，茧丝黄白将何为。渔洋别有参同契，千点桃花非尽词。
送慧禅人往上江糴麻米
释正觉（宋代）

去去西江趁便风，丁宁底事语庞公。
归来定是通身饭，直下人人识已躬。
有赠 其六
李振钧（清代）

木樨香里作新寒，独守鸳衾到夜阑。却笑邻闺娇妹小，空阶拜月祝团圞。
幽居岁暮
陆游（宋代）

燃薪代秉烛，煮茗当传杯。
但恨朋侪少，那知日月催。
衣裘任穿穴，芋栗且燔煨。
不为残年迫，吾心久矣灰。
春雨久不止戏呈诸公
李弥逊（宋代）

蕉上雨声无尽来，龙疲应困阿香催。
竹萌出土囊锥见，燕觜得泥风鷁回。
料峭侵衣犹带腊，廉纤昏昼已如梅。
愁边酒盏都无力，更着浓阴拨不开。
题坟庵壁四首
陈造（宋代）

餬口卑官似不逢，解将觞咏当千锺。
劣优何似隆中叟，投老归来作卧龙。
观曹寿卿上舍诗轴题其后
陈棣（宋代）

君诗字字敌双南，直把骊珠取次探。
李杜盟寒谁共主，曹刘机浅不须参。
囊中句限缘多爱，天外心归计饱谙。
读罢长编知隽永，自然齿颊带余甘。
西园招陈彦招同饮
黄公度（宋代）

稻粱未饱且纷纷，鸿鹄低徊鸡鹜群。
万里归心闽峤月，十年旅鹜瘴溪云。
邻谙好事频赊酒，家不全贫肯卖文。
未用天涯欢离索，一尊满意说桑枌。
丁夘三月望前一日邀于𩾐先登冲山分赋
毕自严（明代）

嘉客遥临暂启关，相将别墅眺春山。溪流似鉴宜供漱，村酒如春解驻颜。

霭霭峰峦形倏幻，鳞鳞墟落望中斑。不缘衰足妨游兴，藉草盘旋薄暮还。
山花子 其一 咏软枝条同心山茶花
杨慎（明代）

袅袅同心巧笑分。粉霞红绶藕丝裙。软翠柔蓝擎不定，晓妆匀。

醉露屏前双朵朵，舞风庭下一群群。不肯嫣然回一顾，为思君。
小圃
欧阳修（宋代）

桂树鸳鸯起，兰苕翡翠翔。
风高丝引絮，雨罢叶生光。
蝶粉花沾紫，蜂茸露湿黄。
愁酲与消渴，容易为春伤。
次韵留别南公
韩驹（宋代）

天遣吾曹与世疏，那将穷技学黔驴。只今年少身多病，是处愁深泪溅裾。

此去不须论塞马，向来犹有葬江鱼。虚名只用惊儿辈，要作生涯墓志书。
论诗法
杨素书（清代）

人生学渊源，各各有所自。沆瀣非一气，成功总难企。

我幼本憃愚，况无明师启。义母爱拳拳，略举诗书旨。

及长学讴今，里言抑何鄙。两汉与三唐，梦亦不到此。

我后归会稽，主人风雅士。亲炙获师承，渐解参奥理。

吟红主爱女，夕秀翩翩起。五载共切磋，我当畏友亲。

昙华萎一朝，慧业竟中止。闺阁嗟睘睘，独吟殊无俚。

幸荷主恩深，诱掖频予跂。例将爱女心，教我亦如是。

且我受薰陶，较女尤倍蓰。小阁上镫初，寒衾梦回里。

有意无意间，剖析微难纪。真乐两融融，函丈胡能拟。

许我诗学成，为我任劂剞。我纵钝根钝，识此还遗彼。

辱承训委宛，顽铁亦柔靡。才知传不传，即定学诗始。

才媛不乏人，著作存有几。方其侍膝下，尘情澹于水。

红闺趁清閒，倡和偕姊弟。迨至赋宜家，琑屑筹盐米。

师范日渐疏，旧学日益弛。即使能自立，初终志永矢。

夫子或拘挛，家门或颠否。何暇计千秋，飘风扫萚似。

庋阁冷絮吟，湮没伤比比。谁似我主人，终身遂依倚。

拙著曷足论，附骥腼颜耳。邈想同心人，情根总不死。

人合固天定，天合亦人俟。缘生因即生，寸心坚由尔。

我愿广陶镕，问字各欢喜。安得有情眷，团栾联砚几。
落花怨十首
刘克庄（宋代）

谢女吟边絮，英台去日衣。
不应零落尽，惟见蝶儿飞。
蔷薇
吴融（唐代）

万卉春风度，繁花夏景长。
馆娃人尽醉，西子始新妆。
题尚友轩
张镃（宋代）

作者无如八老诗，古今模轨更求谁。渊明次及寒山子，太白还同杜拾遗。

白傅东坡俱可法，涪翁无巳总堪师。胸中活底仍须悟，若泥陈言却是痴。
与仲安别后奉寄
吕本中（宋代）

出门送君时，一步再徘徊。虽云非远别，念与始谋乖。

欲求连墙非，故作千里来。君今不我待，欲跨洪沟回。

我独滞一方，后会良未谐。冬初风浪息，蛟龙深蛰雷。

其如中原盗，所至尚扬埃。子行莫夷犹，恐致狼虎猜。

胡人更远适，畏死投烟霾。皇天久助顺，似不及吾侪。

独以智力免，宁有此理哉。因书寄苦语，亦以谢不才。

新春好天色，指望妖氛开。即当候归艎，取酒寻尊罍。

欣然得一笑，便足禳千灾。豫章百里远，可以慰客怀。

须君起我病，同上徐孺台。
春晚行乐四首
白玉蟾（宋代）

今夜遥知春欲归，望春不极立多时。
草迷野渡东西岸，月挂寒松上下枝。
续茅山秀才吟
顾况（唐代）

驻马上山阿（茅山秀才），风来屎气多。
摊破浣溪沙
陈克（宋代）

?慢梳头浅画眉。乱莺残梦起多时。不道小庭花露湿，翦酴醿。
帘额好风低燕子，窗油晴日打蜂儿。翠袖粉笺闲弄笔，写新诗。
次韵乐著作野步
苏轼（宋代）

老来几不辨西东，秋后霜林且强红。
眼晕见花真是病，耳虚闻蚁定非聪。
酒醒不觉春强半，睡起常惊日过中。
植杖偶逢为黍客，披衣闲咏舞雩风。
仰看落蕊收松粉，俯见新芽摘杞丛。
楚雨还昏云梦泽，吴潮不到武昌宫。
（黄州对岸武昌县，有孙权故宫。
）废兴古郡诗无数，寂寞闲窗易粗通。
解组归来成二老，风流他日与君同。
秋日杂兴
范成大（宋代）

即事亦足乐，何必桃李尘！
苍筠如苍玉，乡是涧壑姿。
朅来西窗下，死生付污泥。
虫缘有病叶，土瘦无新枝。
太阳岂我偏，檐影为蔽亏。
昔如松柏独，今作蒲柳衰。
暮夜风雨急，岁晏谁与归？
宿武夷观妙堂二首 其一
朱熹（宋代）

阴霭除已尽，山深夜还冷。独卧一斋空，不眠思耿耿。

闲来生道心，妄遣慕真境。稽首仰高灵，尘缘誓当屏。
和路字
释斯植（宋代）

青山何人家，芳草满樵路。猿鹤未归来，残月照烟树。
观稼二首 其二
韩琦（宋代）

一夕甘滋起瘁田，斗回灾沴作丰年。便晴谁恐禾生耳，将熟偏宜谷捺弮。

云退不留驱旱迹，气清浑露已秋天。衰翁岂独同民乐，更觉诗豪似有权。
挽大溪姚祥叔即南
戴复古（宋代）

庆门今独盛，旧族有光华。
日坐不欺至，天兴积善家。
山林娱晚境，书史是生涯。
手种堂前桂，君看身后花。
唐律十首
方岳（宋代）

松露滴深幽，山寒草迳秋。
蔓藤行伏兔，野竹上牵牛。
日月双车毂，乾坤一传邮。
功名成底事，何苦觅封侯。
野老 其一
释文珦（宋代）

野老一身轻，于今野趣成。交游木上座，疏阔楮先生。

溪甑炊菰米，山卮咀菊英。林园道子好，时复到柴荆。
感事
何桂珍（清代）

夜晏宣传尧母门，明珠世界不黄昏。月擎琼树虚留影，草傍龙黄尽沐恩。

哕哕鸾吹摇玉佩，飘飘凤仗捧金根。侍中不觉宵寒重，新赐宫袍天语温。

天涯何处是边州，多少羊头关内侯。旧业未穿鸲鹆砚，新恩遍著鹔鹴裘。

男钱散尽庞萌去，女乐颁来魏降留。休说当年丰镐地，长空衰草陈云浮。

尺天寸地戴尧年，万宝输将来日边。刘晏持筹宽甲帖，徐温抗疏免丁钱。

一篱松菊壶中隐，千亩桑麻梦亦仙。自是太平新气象，厚生知有圣恩骈。

繁华镜里托生灵，岌岌长安世路冥。千市簪裾沈璧月，万家楼阁落旗星。

似闻置俎龙归董，错认乘轩鹤姓丁。圣代即今犹富庶，《豳风》秉愿续《葩经》。
答裴煜二首 其二
曾巩（宋代）

寥寥今非古，感激事真妄。曾谁省孤心，祇以饵群谤。

参差势已省，决起意犹强。亲朋为忧危，议语数镌荡。

久之等聋眊，兀矣坐闾巷。长嗟贫累心，更苦病摧壮。

微诚岂天与，今晨子来贶。顾惭小人愚，未出众夫上。

狂言屈子吟，浩歌仍子倡。相欢匪貌济，所得实心尚。

时节虽已晏，梅柳幸欲放。过从勿厌倦，相迟非郁盎。
阅真诰
顾盟（元代）

长史昔好道，鍊真三秀峰。夜感紫微仙，降集华房中。

鸾鸟鸣素月，翠旌飏琅风。摛辞托讽寓，赞扬皆真宗。

中有餐霞法，可以回婴童。刻之白玉检，藏之华阳宫。

真人有仙气，乃得探其踪。我生慕玄素，无由启愚蒙。

啸咏金玉章，灵音朗九空。怀仙起冥想，飒然精灵通。

焉能出嚣滓，歘忽骖云龙。
句
勾台符（宋代）

无叶滋春色，有花开晚红。
满庭芳 赞道释寄助缘庐公武德
刘处玄（宋代）

释氏禅宗，老君道祖，吕钟海蟾明天。重阳立教，东海阐良缘。

唯明丘刘谭马，分异□、王郝先传。将来去，十洲仙会，霞友性团圆。

成仙。非难易，行修八百，功了三千。待天书紫诏，性命完全。

要出阳阴之壳，常无染、万物无愆。真了了，龟蛇蟠绕，阴尽去朝元。
题海图屏风（元和己丑年作）
白居易（唐代）

海水无风时，波涛安悠悠。鳞介无小大，遂性各沉浮。

突兀海底鳌，首冠三神丘。钓网不能制，其来非一秋。

或者不量力，谓兹鳌可求。赑屃牵不动，纶绝沉其钩。

一鳌既顿颔，诸鳌齐掉头。白涛与黑浪，呼吸绕咽喉。

喷风激飞廉，鼓波怒阳侯。鲸鲵得其便，张口欲吞舟。

万里无活鳞，百川多倒流。遂使江汉水，朝宗意亦休。

苍然屏风上，此画良有由。
大节堂碑引
时少章（宋代）

天降疢疾殄我民，鸱鹠奋怒豺虎狞。
掩道赤鸦蔽阳精，夜罗鬼火塞要津。
当涂大吏腰缠金，挠腘稽颡泪满膺。
嗢咿软语若稚婴，欺卖宗祏倾皇灵。
有勇三子心稜稜，扳弧援甲凭孤城。
城頺兵折气益振，目光如炬铄成群。
或从辟雍曳长绅，欲拄八极遮帝{左车右屏}。
有伟三子辞轰轰，危立高骂声吐霆。
颈血溅天天为昏，断尸峙立不仆倾。
神扶鬼挟赫可惊，坐朝不与燕不宾。
寸武不踏黄金屏，性忠内发孰使令。
英气挺挺旷古今，朅来柯山访厥孙。
仿佛毅状冲杳冥，筑堂泮宇夐深明。
悲风苦雨凄棘林，魂兮来归肃泠泠。
寥哉旷宇畴非臣，登兹堂兮企风神。
须毛磔立心胆森，勿俾三子专修名。
咏柳二首 其二
朱淑真（宋代）

风牵袅袅摇无定，翠影侵阶已午天。花发鸟歌春景媚，好看柔软吐香绵。
八咏诗 其三 岁暮悯衰草
沈约（南北朝）

悯衰草。衰草无容色。憔悴荒径中。寒荄不可识。昔时兮春日。昔日兮春风。

含华兮佩实。垂绿兮散红。氛氲鳷鹊右。照耀望仙东。

送归顾慕泣淇水。嘉客淹留怀上宫。岩陬兮海岸。冰多兮霰积。

烂熳兮客根。攒幽兮寓隙。布绵密于寒皋。吐纤疏于危石。

既惆怅于君子。倍伤心于行役。露缟枝于初旦。霜红天于始夕。

凋芳卉之九衢。霣灵茅之三脊。风急崤道难。秋至客衣单。

既伤檐下菊。复悲池上兰。飘落逐风尽。方知岁早寒。

流萤暗明烛。雁声断才续。萎绝长信宫。芜秽丹墀曲。

霜夺茎上紫。风销叶中绿。山变兮青薇。水折兮黄苇。

秋鸿兮疏引。寒鸟兮聚飞。径荒寒草合。桐长旧岩围。

园庭渐芜没。霜露日沾衣。愿逐晨征鸟。薄暮共西归。
用郑浮梁韵简圜师二首
裘万顷（宋代）

杖屦山蹊窄，钟鱼佛界深。
寒梅残屋角，春蔼老墙阴。
一水元无恙，扁舟尚可寻。
烦师掬清溜，为我洗尘心。
石太保挽词
强至（宋代）

许国三朝老，传家万石君。
乞骸章未报，没齿讣先闻。
挽铎摇秋露，铭旌卷暮云。
龙冈逢吉壤，马鬣寄高坟。
嵊县劝农途中示同寮二首 其二
陈著（宋代）

老农欢笑声，三十里春程。笳鼓断还续，杯盘坐又行。

谁云偿县债，正好看民情。归去不妨晚，出山溪月明。
以日者命状寄王龟龄
唐文若（宋代）

试把流年子细看，休将蠖屈比鹏抟。
君家大有回天力，不为区区作好官。